Vriendelike oudhoof sterf | Netwerk24
Vriendelike oudhoof sterf
Deur Peter Luitjies 16 November 2020 06:00
Wyle Christiaan Roode (64)Foto:
Christiaan Roode (64), oudskoolhoof van Drostdy Primêre Skool in Tulbagh, is oorlede.
Roode, alombekend as Christy, is Woensdag (4 November), na 'n kort siekte oorlede.
Hy het in 1974 by Hoërskool Bergrivier in Wellington gematrikuleer. Sy eerste betrekking as onderwyser was by Hoërskool Waveren in Tulbagh. In 2013 het hy as skoolhoof by Drostdy Primêre Skool afgetree – een van die landelike skole in die Tulbagh-distrik.
Roode het 'n besonderse liefde vir musiek gehad en was die plaaslike VGK se koorleier, asook orkes-afrigter van die Tulbagh Crusaders.
Hy het oor 'n wye verskeidenheid vaardighede beskik en sy hande het vir niks verkeerd gestaan nie. Hy was 'n man van vele talente en dit was welbekend in die gemeenskap.
Hy kon huisplanne teken, beeldhouwerk en houtwerk doen, sweis, elektriese bedrading doen, het motors herstel, was 'n musikant en het groenvingers gehad. Enige steggie wat hy in die grond gedruk het, het gegroei.
Hy word onthou as 'n uitstekende sportafrigter en het destyds vir United-rugbyklub as senter uitgedraf en was ook 'n vurige, glibberige skrumskakel.
Hy laat sy vrou Corita, twee seuns, Earl en Clayton, een dogter, Elzaan, agt kleinkinders en vyf susters agter. . Die begrafnisdiens is Saterdag 14 November om 11:00 by die huis en om 12:00 uit die plaaslike VGK.